Budaj, Ján, minister životného prostredia SR (2022-04-28):
Ďakujem pekne, pán predsedajúci. Ja by som začal najprv tým, čo možno pán poslanec vie, ale predsa len pripomeniem, že ministerstvo životného prostredia nezodpovedá za banský priemysel ani za zatvorené bane. Čiže z hľadiska havárie, ktorá sa stala na, na potoku Nižnej Slanej, prísne vzaté, by ministerstvo malo iba upozorniť inšpekciu a pokutovať tých, čo sú zodpovední. No ale žijeme v takej dobe, kedy nemá význam, keď hynú ryby alebo keď sa ničí príroda, prehadzovať si horúci zemiak, a tak ministerstvo začalo konať napriek tomu, že nie je príslušné, a predovšetkým sme poverili pracovníkov rezortného podniku Slovenského vodohospodárskeho podniku, ktorý šesť dní čistili a vyčistili koryto rieky tak, aby zabránili ďalšiemu vtekaniu vody do bývalej bane. No ale tým sme sa neuspokojili. Prioritne sme hľadali riešenia, ako tú potenciálnu hrozbu odstrániť natrvalo. Treba povedať, teda že k znečisteniu došlo vplyvom vytekania banských vôd, ktoré vytekali kvôli tomu, že došlo k zatopeniu podzemných priestorov ložiska sideritových rúd Nižná Slaná. Teda bývalý závod Siderit, ktorý skrachoval pred niekoľkými rokmi a prešiel pod štátne bane a pod... a ako uzavretá baňa. Podľa vyjadrenia správcu vodného toku napriek teda hrozivej farbe a desivo vyzerajúcej farbe úhyn rýb vo vodnom toku Slaná nebol zaznamenaný. To ale nemusí ešte byť definitívny verdikt. Stále situáciu aj správca vodného toku sleduje a budeme najmä dohliadať aj na to, čo sa udeje so sedimentami, ktoré z týchto červených kalov vzniknú. V piatok už 1. apríla ministerstvo ponúklo a predstavilo plán prvotných prác, ktoré znížia množstvo vôd vtekajúcich do vydolovaných banských priestorov, čím by sa aj znížilo množstvo tých vytláčaných banských vôd, ktoré sa z podzemia vytláčajú a vytekajú do rieky Slaná. Ide o návrh na úpravu korýt vybraných povrchových tokov, ktoré vtekajú do priestorov bane, a zásahy priamo v priestoroch bane, kde došlo k prerušeniu odvodňovacieho potrubia. Slovenský vodohospodársky podnik v obci Kobeliarovo už aj začal s úpravou koryta potoku. Ďalej, aby sme prinavrátili pôvodný stav vody vo vodnom toku Slaná, aký bol pred znečistením, zapájame všetky rezortné organizácie a, samozrejme, aj Okresný úrad v Rožňave. Informovali sme aj maďarskú stranu o situácii na vodnom toku Slaná a o našich postupoch riešenia. Rudné bane, štátny podnik, ktoré sme, ktoré sme pozvali ku krízovému štábu, sa zaviazali zabezpečiť čosi ako bajpas, nazvime to pracovne takto, poškodeného potrubia, a to priamo v bani a potom nainštalujú v priebehu niekoľkých týždňov technológiu čistenia vytekajúcich banských vôd, ktorá už definitívne zastaví znečistenie. Toto opatrenie ale už je v réžii ministerstva hospodárstva. Ministerstvo životného prostredia ďalej ponúklo rezortu hospodárstva aj Hlavnému banskému úradu a štátnemu podniku Rudné bane expertízu, vypracovať expertízu a navrhneme aj zmeniť banskú legislatívu, pretože v súčasnosti táto legislatíva nedostatočne upravuje postupy pri vzniku podobných situácií a umožňuje, žiaľ, prevádzkovateľom baní, akým bol aj skrachovaný podnik Siderit, zbaviť sa zodpovednosti za udržiavanie technického stavu nevyužívaných banských diel. Ministerstvo životného prostredia navrhne rezortu hospodárstva aj zavedenie povinnosti účelovej finančnej rezervy, ktorú budú tvoriť prevádzkovatelia baní, aby bol dostatok financií na trvalé držiavanie týchto diel. No mám toho ešte veľa... (Prerušenie vystúpenia predsedajúcim.)